Яго ціхае жыццё перарвалася толькі ў 1812, калі пачалася франка-расійская вайна і ў Мінскую губерню прышлі французскія войскі, што ўстанавілі тут сваю сістэму кіравання. Антон Ваньковіч увайшоў у склад створанай французскімі ўладамі мясцовай адміністрацыі: паводле дэкрэта князя Экмлюльскага (французскага маршала Луі-Нікаля Даву) ад 13 ліпеня (25 ліпеня) 1812 была створана Камісія Часовага Урада Мінскай правінцыі для кіравання справамі ў захопленай Мінскай губерні і прызначаны асобы, якія павінны ўвайсці ў яе склад. У Мінску гэтая Камісія выбрала са свайго кола старшыню (князя Міхала Крыштафавіча-Дамінікавіча Пузыню) і генеральнага камісара пры маршале князе Экмюльскім (ім стаў Міхал Антонавіч Зяновіч). Паводле дэкрэта князя Экмлюльскага Камісія падзялілася на тры аддзелы (гаспадарчы, паліцыі і фінансавы), размеркаваўшы ў аддзелах асоб, выбраных князем Экмюльскім членамі Камісіі. Антон Тадэвушавіч Ваньковіч і Міхал Антонавіч Зяновіч разам увайшлі членамі ў склад гаспадарчага аддзела, узначаленага старшынём — Ігнатам Станіслававічам Манюшкам (1787—1869).